Date: 1447
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen vruntliken grut vnd allent wes ik vmme juwer erwerdicheit willen gudes to donde vormach alle tijd touoren gescreuen. Hochwerdige leue her homeister. Juwer erwerdicheit breffe hebbe ik lefliken vndfangen vnd wol vorstan, dar inne geroret van Tydeman Langerbeken vnd Roloff Mante, de welke guder im negesten vorgeledenen somer hijr solden gehad hebben, welk my vnwitlik was, wente ik vp de tijd by mynem gnedegen heren dem koninge in Sweden was vnd hir nicht to hus. So hebbe ik sedder woll vorvaren, dat hir ichtes welke koplude mit roggen weren van Dantske gekomen, de eyne geheten Seyryes Veckinghusen, de ander Roloff Franke, welken roggen se vorkoften vnd vor vterden, so dat de rogge quam strax in der Russen hende, dar se mit werke vnd anderer Russchen ware wedder uor vornoget worden, welke guder hijr de borghermeistere to Wyborgh besat vnd gerosteret hadde na vt wisinge eres rechtes, welke vorbenomede koplude de besatten vnd rosterden gudere hemeliken by nachtiden vt der rosteringe vnd besate geforet hebben vnd worden so wedder gehalet ein del ouer iiij vekeses eyn del mer den ouer xx wekeses. Dar vmme de sittende rad van Wiborgh heft den vorbenomeden gesellen de guder aff gedelet vor uorb[er]orde gudere na vt wisinge erer stadh rechte vnd nicht vmme jenger andererleye sake willen, thegen welkem erem bescreuen rechte my nicht to donde steit se in jengerleye mate wedder tho stande. Erwerdige leue her homeister, alse juwe erwerdicheit ok scriff van welken guderen, de Burhamer vnd mer anderen affhendich geworden weren, de hebbe ik hir eren vulmechtigen to vuller noge vnd to danke wol betalt, also erer vulmechtigen opene breue und quitancien my gegeuen wol vtwiset. Vortmere, ewerdege leue her homeister, so geuellet sik also in dem negesten vorgeleden somer, dat my was noet rogge to myns heren landen vnd sloten. Aldus so sande ik welke van mynen deneren im Ozeel vnd leth dar wat van roggen kopen, war vmme de suluen myne denere sik nw klegeliken vor my beclagen wo juwer erwerdicheit breff in dem vorscreuen somer to Reual in deme gildestouen vor dem gemenen kopmanne gelesen ward so ludende, dat men de gene, de roggen in Ozell gekoft hadden, vp grypen vnd vangen solde vnd richten see. Der geliken wolde juwe erwerdicheit don, de vth euwern landen gesegelt weren mit roggen vp de Russen. Umme welke vorgescreuen sake myne denere juwes erwerdegen ordens lande nicht wol soken doren, des den de juwen, de roggen vth juwen landen vp de Russen vorden, in mynem gebede sik nicht befruchten doruen. Vorumme jk juwe hochwerdicheit vlitegen biddende sy, dat anders willen bestellen laten, so dat myne denere vnd vndersaten dorgh eyn sulkent nicht myden doruen juwer erwerdicheit lande, welk ik im geliken efte vill groteren alle tijd gerne wol vorschulde tegen juwe hochwerdicheit, de Gode dem almechtigen ewich befolen sy. Gescreuen vp Wiborgh im xlvij:sten jare am mandage vor sancta Maria Magdalenen. Erwerdege leue her homeister, desses begere ik vnde bidde juwe hochwerdicheit ein antworde my to benalen mit den ersten. Karll Knutsson, ritter, houetman vp Wiborgh, etc. Adress: Dem hoghwerdegen, gestliken heren broder Conradt van Erlichszhawszen, homeister Dutsches ordens tho Prussen mit aller werdicheit kome desse breff.